Respublika xalq xo‘jaligini 1997/98 yil kuz-qish davrida ishlashga tayyorlash to‘g‘risida

Vazirlar Mahkamasi qayd etadiki, respublika xalq xo‘jaligini 1996/97 yil qish davrida ishlashga tayyorlashda ko‘pgina vazirliklar, idoralar, birlashmalar, hududiy boshqaruv organlari tashkiliy-texnik tadbirlarni o‘z vaqtida amalga oshirdilar, bu korxonalar, tashkilotlarning barqaror ishlashini hamda aholini yoqilg‘i-energetika resurslari va kommunal xizmatlar bilan uzluksiz ta’minlash imkonini berdi.
 Lekin ayrim tarmoqlar, shaharlar va tumanlarda xalq xo‘jaligining kuz-qish davrida normal faoliyat ko‘rsatishini ta’minlovchi zarur chora-tadbirlar ko‘rilmadi. Ayrim rahbarlarning qishga tayyorgarlik masalalariga mas’uliyatsizlik bilan munosabatda bo‘lishi, mablag‘lar hamda moddiy-texnika resurslari va ehtiyot qismlar bilan ta’minlash masalalarining o‘z vaqtida hal etilmaganligi bularning asosiy sabablari bo‘ldi.
 Respublika xalq xo‘jaligini 1997/98 yilning kuz-qish davrida barqaror ishlashga o‘z vaqtida tayyorlashni ta’minlash maqsadida Vazirlar Mahkamasi qaror qiladi:
 1. Vazirlar Mahkamasining “Respublika xalq xo‘jaligini 1996/97 yil kuz-qish davrida ishlashga tayyorlashning borishi to‘g‘risida” 1996-yil 12-sentabrdagi 313-son qarorining bajarilishi haqidagi axborot ma’lumot uchun qabul qilinsin va amaliy chora-tadbirlar ko‘rish uchun vazirliklar, idoralar, korporatsiyalar, uyushmalar, konsernlar, tashkilotlarga, Qoraqalpog‘iston Respublikasi Vazirlar Kengashiga, viloyatlar va Toshkent shahar hokimliklariga yuborilsin.
 2. Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari, vazirliklar, idoralar, uyushmalar, konsernlar, birlashmalar, korxonalar va tashkilotlar:
 o‘zlariga qarashli xo‘jaliklarni 1996/97 yil qish davrida ishlashga tayyorlashda yo‘l qo‘yilgan kamchiliklar va nuqsonlarni tanqidiy tahlil qilsinlar. Yo‘l qo‘yilgan kamchiliklarni hisobga olgan holda shaharlar, tumanlar, korxonalar, uy-joylarni, jamoa xo‘jaliklarini, sog‘liqni saqlash, xalq ta’limi, madaniy va maishiy, savdo va umumiy ovqatlanish, transport muassasalarini, qurilish tashkilotlarini, bug‘ qozonxonalarni va muhandislik inshootlarini 1997/98 yilning bo‘lajak kuz-qish davriga tayyorlash yuzasidan 20 kun muddatda tadbirlar ishlab chiqsinlar va tasdiqlasinlar;
 joriy yilning 15-sentabriga qadar barcha korxonalar va tashkilotlarda, gaz yoqilg‘isini aholi uchun bo‘shatish maqsadida, ularning kuz-qish davrida yoqilg‘ining zaxira turlari bilan uzluksiz ishlashini ta’minlash uchun suyuq va qattiq yoqilg‘i zaxiralarini yaratsinlar. Zaxira yoqilg‘ining normativdagi miqdordan 10 foiz ko‘p jamg‘arilishini ta’minlasinlar;
 yong‘inga qarshi kurashish idoralari bilan birgalikda joriy yilning 1-sentabriga qadar turar joylar, binolar va inshootlar ahvolini, ularning texnik talablar normalariga muvofiqligini tekshirsinlar;
 Vazirlar Mahkamasining 1996-yil 12-sentabrdagi 313-son qaroriga muvofiq kommunal-maishiy obyektlarni gazni hisobga olish asboblari bilan jihozlashni tugallash va gazdan yakka tartibda foydalanuvchilarni (aholini) ular bilan ta’minlashni jadallashtirish yuzasidan kechiktirib bo‘lmaydigan chora-tadbirlar ko‘rsinlar. Hisobga olish asboblari bo‘lmagan sanoat va kommunal-maishiy korxonalarga gaz yetkazib berish to‘xtatilsin;
 shaharlar bug‘ qozonxonalarini asosli tuzatishni shu yil 15-sentabrgacha tugallasinlar va ularning kuz-qish davrida ishlashga tayyorligi to‘g‘risida tegishli dalolatnomalarni rasmiylashtirsinlar;
 Energetika va elektrlashtirish vazirligi, “O‘zbekneftgaz” korporatsiyasi, “Ko‘mir” aksiyadorlik birlashmasi va Kommunal xizmat ko‘rsatish vazirligi tomonidan yetkazib berilgan yoqilg‘i-energetika resurslari uchun korxona va tashkilotlar qarzlarining to‘lanishini ta’minlash yuzasidan aniq chora-tadbirlarni amalga oshirsinlar.
 3. Energetika va elektrlashtirish vazirligi shu yilning 1-oktabrigacha:
 energiya eng ko‘p talab qilinadigan kuz-qish davrini o‘tkazishda qatnashadigan elektr stansiyalar, issiqlik-elektr markazlari, elektr tarmoqlari obyektlarining asosiy texnologik asbob-uskunalarini asosli, o‘rta va joriy ta’mirlashni tugallasin;
 113 ming kub metr mazut saqlash joylarini qo‘shimcha ravishda ishga tushirishni va Yangi Angren GRESida ko‘mir saqlash joylarini 700 ming tonnagacha kengaytirishni hisobga olgan holda 1150 ming tonna yoqilg‘i mazuti va 1200 ming tonna ko‘mir jamg‘arilishini ta’minlasin.
 4. “O‘zbekneftgaz” korporatsiyasi:
 shu yilning 1-oktabrigacha konlardagi hududlarni, Muborak gazni qayta ishlash zavodida bug‘ qozon agregatlarini va oltingugurt tozalash bloklarini, kompressor stansiyalaridagi gaz chiqarib olish agregatlarini asosli va joriy ta’mirlash ishlarini tugallasin. 3,8 mlrd kub metr tabiiy gazni yer osti gaz saqlash joylariga joylashni ta’minlasin;
 shu yilning birinchi yarmida Ko‘kdumaloq koni kompressor stansiyasida quvvatlarni, 1997-yilda Gazli-Nukus va Paxtakor-Yangiyer-Toshkent magistral quvurlarini ishga tushirishni ta’minlasin.
 5. “O‘zdavneftmahsulot” birlashmasi joriy yilning 15-sentabriga qadar respublika korxonalari va tashkilotlariga suyuq yoqilg‘ini, uni talab qilingan miqdorda to‘plash maqsadida, belgilangan tartibda yetkazib berishni ta’minlasin.
 6. “Ko‘mir” aksiyadorlik birlashmasi ko‘mirning tayyor zaxiralarini qazib olishga tayyorlash maqsadida “Angren” konida ochish ishlarini kuchaytirish chora-tadbirlarini ko‘rsin, joriy yilda kamida 3 mln. tonna ko‘mir qazib olishni va uni zarur miqdorda ko‘mir zaxiralari yaratish uchun iste’molchilarga yetkazib berishni ta’minlasin.
 7. Kommunal xizmat ko‘rsatish vazirligi, Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari:
 bug‘ qozonxonalarni, issiqlik, suv quvurlari, gaz tarmoqlarini asosli ta’mirlashni, qattiq va suyuq yoqilg‘i, texnik tuzning zarur zaxiralarini yaratishni joriy yilning 1-oktabrigacha, uy-joylarni ta’mirlashni ishlab chiqilgan jadvallarga muvofiq tugallashni ta’minlovchi chora-tadbirlarni amalga oshirsinlar;
 issiqlik tarmoqlarini asosli va joriy ta’mirlashning o‘z vaqtida va sifatli o‘tkazilishini ta’minlasinlar.
 8. Toshkent shahar hokimligi, Energetika va elektrlashtirish vazirligi, Moliya vazirligi issiqlik quvvatlarini ishga tushirish, issiqlik manbalaridagi suv tayyorlash qurilmalari ish unumini oshirish bo‘yicha 1997-yilga mo‘ljallangan ish hajmlarining hamda Vazirlar Mahkamasining 1997-yil 1-apreldagi 167-son qaroriga muvofiq issiqlik energiyasi isrofgarchiligini qisqartirish tadbirlarining so‘zsiz bajarilishini ta’minlasinlar. Nazarda tutilgan ishlarni mablag‘ bilan ta’minlash masalalarini o‘z vaqtida hal etsinlar.
 9. Qishloq va suv xo‘jaligi vazirligi, “O‘zqishloqxo‘jalikta’minot-tuzatish” davlat-kooperativ qo‘mitasi, “O‘zmevasabzavotuzumsanoat” uyushmasi o‘z tasarruflaridagi xo‘jaliklarni o‘tgan kuz-qish davriga tayyorlashda yo‘l qo‘yilgan jiddiy kamchiliklarni bartaraf etish chora-tadbirlarini ko‘rsinlar. Joriy yilning 1-oktabrigacha chorvachilik xo‘jaliklarini, isitish tizimlarini, bug‘ qozonxonalarni va boshqa obyektlarni tayyorlashni, shuningdek zarur miqdorda yem-xashak jamg‘arishni ta’minlasinlar.
 10. Xalq ta’limi vazirligi, Sog‘liqni saqlash vazirligi, Oliy va o‘rta maxsus ta’lim vazirligi shu yilning 1-oktabriga qadar maktablarni, maktabgacha tarbiya muassasalarini, oliy va o‘rta maxsus o‘quv yurtlarini, kasalxonalarni, poliklinikalarni qish sharoitlarida ishlashga tayyorlashni tugallasinlar va ta’minlasinlar.
 11. “O‘zavtotrans” korporatsiyasi, Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari shu yilning 1-oktabrigacha shahar yo‘lovchi tashish avtotranoportini va umuman avtotransportini kuz-qish davrida ishlashga tayyorlash chora-tadbirlarini amalga oshirsinlar. Buning uchun transport korxonalarini ehtiyot qismlar, moddiy-texnika resurslari va yoqilg‘i bilan o‘z vaqtida ta’minlasinlar.
 Toshkent shahar hokimligi shahar avtomobil yo‘llarini, shu jumladan, nomagistral yo‘llarni ta’mirlashni amalga oshirsinlar, avtomobil yo‘llari holatining doimiy nazorat qilib borilishini ta’minlasinlar.
 12. “O‘zbekiston temir yo‘llari” kompaniyasi lokomotiv, vagon hamda o‘ziga qarashli boshqa xo‘jaliklarni kuz-qish davrida ishlashga o‘z vaqtida tayyorlashni tashkil etsin, neft, gaz kondensati, neft mahsulotlari, ko‘mir, tuz va xo‘jaliklarni kuz-qish davriga tayyorlash bilan bog‘liq boshqa xalq xo‘jaligi yuklarining uzluksiz tashilishini ta’minlasin.
 Vazirliklar, idoralar, tashkilotlar, korxonalar vagonlar va sisternalarning normativdan ortiq turib qolishiga yo‘l qo‘ymaslik, yuklash-tushirish ishlarining, ayniqsa tungi vaqtlarda, dam olish va bayram kunlarida, bir maromda bo‘lishini ta’minlash yuzasidan aniq chora-tadbirlar ko‘rsinlar.
 13. “O‘zkimyosanoat” uyushmasi, “O‘zqurilishmateriallari” konserni, kon-metallurgiya sanoati korxonalari va ko‘p energiya talab qiladigan boshqa korxonalar qish oylarida elektr va issiqlik energiyasi sarflashni kamaytirish maqsadida shu yilning 1-sentabrigacha Energetika va elektrlashtirish vazirligi bilan birgalikda mazkur energiyalarga talab ko‘paygan davrda o‘zlariga qarashli asbob-uskunalarning texnologik jihatdan yo‘l qo‘yiladigan maqbul ish tartiblarini ishlab chiqsinlar.
 14. Respublika xalq xo‘jaligi tarmoqlarini 1997/98 yilning kuz-qish davrida ishlashga tayyorlash masalalari bo‘yicha komissiya tarkibi ilovaga muvofiq tasdiqlansin.
 Komissiya xalq xo‘jaligi tarmoqlari rahbarlarining, Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklarining o‘z tasarruflaridagi obyektlarni kuz-qish davrida ishlashga tayyorlashning qanday borayotgani to‘g‘risidagi hisobotlarini muntazam eshitib borsin.
 15. Ommaviy axborot vositalari xalq xo‘jaligini bo‘lajak kuz-qish davrida barqaror ishlashga tayyorlashning qanday borayotganini muntazam yoritib borsinlar.
 16. Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari, vazirliklar, idoralar, korporatsiyalar, uyushmalar, kompaniyalar, tashkilotlar ushbu qarorning qanday bajarilayotgani to‘g‘risida joriy yilning 1-iyuli, 1-sentabri va 1-oktabrida Vazirlar Mahkamasiga axborot taqdim etsinlar.
 17. O‘zbekiston Respublikasi Bosh vazirining o‘rinbosarlari mazkur qarorning bajarilishi ustidan nazorat o‘rnatsinlar va o‘z tasarruflaridagi tarmoqlarning kuz-qish davrida ishlashga qanday tayyorgarlik ko‘rayotganliklarini har oyda tahlil qilsinlar, zarurat bo‘lganda tegishli chora-tadbirlar ko‘rsinlar.